27.12.2022
DA
Den Europæiske Unions Tidende
C 493/15 Tirsdag den 7. juni 2022
40. glæder sig over den tyrkiske regerings beslutning om at ratificere Parisaftalen om klimaændringer, dens tilsagn om at blive kulstofneutral senest i 2053 og dens meddelelse om at orientere sig efter den europæiske grønne pagt; mener, at gennemførelsen af den europæiske grønne pagt er en vigtig lejlighed for EU og Tyrkiet til at bringe deres handels- og klimapolitik i overensstemmelse, og opfordrer EU til at koordinere tæt med Tyrkiet og støtte landet i forbindelse med vedtagelsen af ambitiøse klimabeskyttelsesforanstaltninger; bemærker den befordrende rolle, som EU's agenturer og EU's industrialliancer kan spille i samarbejdet mellem EU og Tyrkiet om den grønne omstilling; opfordrer Tyrkiet til fortsat at gøre fremskridt med tilpasningen til EU's direktiver og gældende EU-ret vedrørende miljø- og klimaindsatsen; opfordrer den tyrkiske regering til at følge op på dens meddelelse og udvikle en national strategi og handlingsplan for en meningsfuld reduktion af CO2-emissioner; roser miljørettighedsforkæmperes arbejde og advarer mod de alvorlige miljøvirkninger af store offentlige infrastrukturprojekter; noterer sig indledningen af opførelsen af Istanbulkanalen i 2021 og understreger advarslerne fra miljøforkæmpere og miljøingeniørernes kammer om, at kanalen vil bringe Istanbuls skrøbelige vandforsyning i fare og ødelægge det omgivende økosystem, herunder den naturlige ligevægt mellem Sortehavet og Marmara; opfordrer de tyrkiske myndigheder til straks at træffe foranstaltninger til at beskytte Marmarahavet og forbyde ethvert infrastrukturprojekt, der kan bidrage yderligere til forureningen af vandområdet; glæder sig i denne forbindelse over den tyrkiske regerings beslutning om at give Marmarahavet en særlig miljøbeskyttelsesstatus; gentager sin opfordring til den tyrkiske regering om at indstille sine planer for atomkraftværket i Akkuyu og — eftersom planen er at opføre det i en jordskælvsudsat region, hvad der udgør en alvorlig trussel ikke blot for Tyrkiet, men også for Middelhavsområdet som helhed — at rådføre sig med regeringerne i nabolandene om enhver yderligere udvikling i den henseende;
41. anerkender, at Tyrkiet kan føre sin egen udenrigspolitik i overensstemmelse med sine interesser og mål, men forventer, at denne politik forsvares gennem diplomati og dialog baseret på folkeretten, og at det som kandidatland i stigende grad bringer denne politik i overensstemmelse med EU's politik; er af den opfattelse, at samarbejdet mellem EU og Tyrkiet inden for udenrigs- og sikkerhedspolitik er af grundlæggende betydning, og at strategisk samarbejde og forbedret kommunikation med Tyrkiet er en forudsætning for, at EU's fremtidige sikkerhedsstrukturer, navnlig i nabolandene, kan være effektive; mener, at der kan opnås et øget samarbejde mellem EU og Tyrkiet på flere udenrigspolitiske områder, som f. eks. i forbindelse med Ukraine og Afghanistan; minder endvidere om, at EU og NATO fortsat er Tyrkiets mest pålidelige langsigtede partnere i det internationale sikkerhedssamarbejde, og opfordrer Tyrkiet til at fastholde politisk kohærens i sin udenrigs- og sikkerhedspolitik i betragtning af sin rolle som både NATO-medlem og EU-kandidatland; opfordrer den tyrkiske regering til at behandle de finske og svenske ansøgninger om NATO-medlemskab i god tro, til at indgå konstruktivt i bestræbelserne på at løse eventuelle udestående divergenser i tråd med EU's værdier og retlige forpligtelser og til at afstå fra at øve nogen form for utilbørligt pres i denne proces; beklager i denne forbindelse, at Tyrkiet af alle kandidatlande er det land, hvis politik harmoniserer mindst (14 %) med den fælles udenrigs- og sikkerhedspolitik (FUSP) og den fælles sikkerheds- og forsvarspolitik (FSFP), og gentager sin opfordring til Tyrkiet om at gøre det til en prioritet at vende denne tendens i betragtning af det store potentiale, en fælles indsats ville have, når det drejer sig om at imødegå de forskellige udfordringer i regionen og på globalt plan; bemærker i denne forbindelse med bekymring, at Tyrkiets udenrigspolitik i de seneste år har været i modstrid med EU's prioriteter under FUSP, herunder for så vidt angår Kaukasus, Syrien, Libyen og Irak;
42. roser den nylige tilnærmelse mellem Tyrkiet og Armenien for så vidt angår beslutningen om at indlede bilaterale kontakter, udnævnelsen af særlige repræsentanter og genoptagelsen af flyvninger mellem de to lande; mener, at dette forsøg er et udtryk for en meget positiv udvikling, som har en positiv indvirkning på velstanden og sikkerheden i regionen; tilskynder begge parter til at fortsætte disse bestræbelser med henblik på en fuldstændig normalisering af deres forbindelser og opfordrer EU til aktivt at støtte denne proces; tilskynder Tyrkiet til at bane vejen for reel forsoning mellem det tyrkiske og det armenske folk, herunder bilægge konflikten om det armenske folkedrab, og til fuldt ud at overholde sine forpligtelser til at beskytte armensk og anden kulturarv; udtrykker håb om, at dette kan føre til en dynamik med normalisering af forbindelserne i Sydkaukasus; glæder sig endvidere over Tyrkiets diplomatiske bestræbelser på at normalisere forbindelserne med forskellige lande i Mellemøsten, navnlig Israel; tilskynder endnu en gang Tyrkiet til at anerkende det armenske folkedrab;
43. bemærker, at der på trods af visse tegn på deeskalering i det østlige Middelhavsområde siden den seneste rapport om Tyrkiet for nylig er konstateret nye spændinger; er fuldt ud klar over, at enhver positiv udvikling til enhver tid let kan vende, så længe de underliggende problemer forbliver uløste; beklager i den forbindelse de nylige erklæringer fra officielle tyrkiske repræsentanter side, der anfægter Grækenlands suverænitet over visse af dets øer, og som er kontraproduktive og undergraver sikkerheden i området; fortsætter med indtrængende at opfordre Tyrkiet og alle involverede interessenter til i god tro at engagere sig i en fredelig tvistbilæggelse og til at afholde sig fra enhver ensidig handling eller trussel; fortsætter navnlig med at opfordre alle parter til at udvise et reelt kollektivt engagement i forhandlingerne om afgrænsningen af eksklusive økonomiske zoner (EEZ'er) og kontinentalsoklen i god tro og i overensstemmelse med internationale regler og principper; fordømmer i den forbindelse de tyrkiske krigsskibes chikane af forskningsfartøjer, der foretager undersøgelser inden for den EEZ, der er afgrænset af Republikken Cypern; fordømmer endvidere Tyrkiets krænkelser af Grækenlands nationale luftrum, herunder overflyvning af beboede områder og territorier, handlinger, der i strid med folkeretten krænker EU-medlemsstaters suverænitet og suveræne rettigheder; udtrykker sin fulde solidaritet med Grækenland og Cypern;